Ο Ιωάννης Καλβίνος (Jean Calvin) (1509-1564) ήταν Γάλλος θεολόγος, πάστορας και μεταρρυθμιστής που έδρασε στη Γενεύη στη διάρκεια της Προτεσταντικής Μεταρρύθμισης. Γεννήθηκε στη Γαλλία και αρχικά ήταν Καθολικός. Το 1530, περίπου, υιοθέτησε τις μεταρρυθμιστικές θέσεις και κάτω από το βάρος της βίας κατά των προτεσταντών στη Γαλλία, κατέφυγε το 1535 στη Βασιλεία της Ελβετίας για να γλυτώσει τη ζωή του. Τον επόμενο χρόνο βρέθηκε στη Γενεύη για πρώτη φορά και εκεί εργάστηκε για τη μεταρρύθμιση της Εκκλησίας και τελικά για την αναμόρφωση του συνόλου της κοινωνικής ζωής της πόλης. Από το 1541 μέχρι τον θάνατό του, μέσα από την πειθαρχία και τον έλεγχο της κοινωνικής και προσωπικής ζωής των πιστών τελικά επέβαλε μια ιδιότυπη θεοκρατία, καθώς απέκτησε σταδιακά απόλυτη σχεδόν εξουσία.
Ο Καλβίνος συνέγραψε πλήθος βιβλίων στα οποία ξεδιπλώνονταν οι θέσεις του για τη χριστιανική πίστη, οι οποίες τον έφεραν σε σύγκρουση με το αντίπαλο δέος της Μεταρρύθμισης, τον Λουθηρανισμό. Οι θεολογικές του θέσεις που διέφεραν σε βασικά σημεία από του Λουθήρου, διαμόρφωσαν μια ιδιαίτερη θεολογία και έκφραση της χριστιανικής πίστης που αργότερα ονομάστηκε Καλβινισμός. Βασική θέση του ήταν η πίστη (δόγμα) στον απόλυτο προορισμό. Σύμφωνα με αυτή, όλοι οι άνθρωποι από τη φύση τους είναι αμαρτωλοί και ανεπίδεκτοι προόδου. Ωστόσο, ο Θεός εκλέγει αιωνίως μερικούς από αυτούς, οι οποίοι τελικά ως εκλεκτοί του σώζονται, όχι εξαιτίας της δικής τους αξίας, αλλά εξαιτίας της ανεξερεύνητης θέλησης του Θεού. Δηλαδή, κάποιοι άνθρωποι είναι προορισμένοι από τον ίδιο τον Θεό να σωθούν και κάποιοι είναι προορισμένοι από τον Θεό να χαθούν στην αιώνια τιμωρία. Το θεμελιώδες έργο του Καλβίνου ονομάζεται Θεσμοί της Χριστιανικής Θρησκείας, το οποίο πρωτοεκδόθηκε το 1536.

Προσωπογραφία του Ιωάννη Καλβίνου, Titian, United Protestant Church of France, 16ος αιώνας

# Οθόνη Βοήθειας

Πρωτεργάτες της Μεταρρύθμισης.

# Καρτέλα Συντελεστών