Ο Χούλντριχ ή Ούλριχ Τσβίνγκλι [(Huldrych/Ulrich(t) Zwingli)] (1484-1531), στα ελληνικά γνωστός ως Ζβίγγλιος ήταν Ελβετός και ηγήθηκε της Μεταρρύθμισης στην Ελβετία. Σπούδασε στα Πανεπιστήμια της Βιέννης και της Βασιλείας. Το 1506 χειροτονήθηκε στην Κωνσταντία της Ελβετίας Καθολικός ιερέας και πήρε μέρος ως ιερέας μαζί με ελβετικά μισθοφορικά στρατεύματα υποστηρίζοντας την πλευρά του Πάπα Ρώμης. Λίγο αργότερα, εγκατέλειψε τη στρατιωτική ζωή, αφοσιώθηκε στη μόρφωσή του και συνδέθηκε με τον Έρασμο. Στα τέλη του 1518 μετακόμισε στη Ζυρίχη και από τις αρχές του 1519 άρχισε να κηρύττει στη Ζυρίχη τις ιδέες του για τη μεταρρύθμιση της Καθολικής Εκκλησίας, καθώς διορίστηκε λαϊκός ιερέας. Υποστήριζε την κατάργηση της νηστείας, τη μη προσκύνηση των εικόνων, τον γάμο των ιερέων, καταφέρθηκε κατά της διαφθοράς του κλήρου κ.ά. Από το 1524 ο Ζβίγγλιος αναδεικνύεται σε σημαντική μορφή της Ελβετικής Μεταρρύθμισης, υποστηρίζοντας την αυθεντία των Γραφών και την απόρριψη θρησκευτικών πρακτικών που δεν υποστηρίζονται από τη Βίβλο. Το κήρυγμα και οι διδασκαλίες του λειτούργησαν ώστε να διαδοθούν οι μεταρρυθμιστικές ιδέες πέρα από τη χώρα του και επηρέασαν την ανάπτυξη του Προτεσταντισμού σε ολόκληρη την Ευρώπη. Το 1524 πέντε καντόνια συνασπίστηκαν εναντίον της Mεταρρύθμισης και το 1528 ο Ζβίγγλιος συγκρότησε μια συμμαχία μεταξύ των καντονίων που υποστήριζαν τις μεταρρυθμιστικές ιδέες, η οποία είχε ως αποτέλεσμα, τελικά, να διαιρεθεί η Παλαιά Ελβετική Συνομοσπονδία. Το 1529 συναντήθηκε με τον Λούθηρο στο Μάρμπουργκ. Εκεί, αν και συμφώνησαν σε 14 δογματικά σημεία, δεν μπόρεσαν να καταλήξουν σε κοινή γνώμη για το θέμα της Θείας Ευχαριστίας και της πραγματικής ή όχι παρουσίας του Ιησού Χριστού στο μυστήριο, το 15ο και τελευταίο σημείο. Ο Ζβίγγλιος έπεσε νεκρός στη διάρκεια μιας μάχης με τα στρατεύματα των Καθολικών καντονίων το 1531. Η θεολογική κληρονομιά του είναι σημαντική για τις Μεταρρυθμισμένες Εκκλησίες.

Προσωπογραφία του Ζβίγγλιου, Hans Asper, 1549

# Οθόνη Βοήθειας

Πρωτεργάτες της Μεταρρύθμισης.

# Καρτέλα Συντελεστών